PREŠOVSKÁ UNIVERZITA V PREŠOVE
Fakulta humanitných a prírodných vied

ŠTATÚT ŠTUDENTSKEJ VEDECKEJ 
A UMELECKEJ KONFERENCIE
čl. 1
Študentskú vedeckú a umeleckú konferenciu (ďalej len ŠVUK) organizuje Fakulta humanitných a prírodných vied Prešovskej univerzity v Prešove každý školský rok podľa záujmu študentov, spravidla v apríli. Konferencie sa môže zúčastniť každý riadne zapísaný poslucháč bakalárskeho a magisterského štúdia FHPV PU buď sám, alebo v kolektíve autorov. Študenti, ktorí pracujú ako vedecké pomocné sily na katedrách sa študentskej vedeckej a umeleckej konferencie zúčastňujú povinne. Študenti končiacich ročníkov sa môžu zúčastniť súťažnej časti konferencie iba s prácou, ktorej téma a obsah nie je totožná s témou a obsahom záverečnej resp. diplomovej práce alebo jej časti. V prípade účasti so záverečnou alebo diplomovou prácou strácajú študenti končiacich ročníkov možnosť získať finančnú odmenu. Na pozvanie dekana sa ŠVUK môžu zúčastniť aj študenti iných vysokých škôl v Slovenskej republike ako aj študenti z vysokých škôl v zahraničí.
čl. 2
Cieľom ŠVUK je umožniť študentom fakulty prezentovať vysledky svojej vedeckej a umeleckej práce a zvýšiť úroveň prezentácie vedeckých a umeleckých výsledkov. ŠVUK má prispieť k zlepšeniu vzájomnej komunikácie študnetov a ku skvalitneniu komunikácie medzi študentmi a vedecko-pedagogickými pracovníkmi fakulty a tým napomôcť k upevneniu akademického ducha na fakulte. ŠVUK má umožniť ocenenie najlepších študentov.
čl. 3
Študentská vedecká a umelecká konferencia je organizovaná podľa odborov a špecializácií štúdia, ktoré sa uskutočňuje na FHPV PU v gescii jednotlivých katedier. ŠVUK prebieha v sekciách, odrážajúcich odbor resp. špecializáciu štúdia. ŠVUK na katedre vyhlasuje vedúci katedry najneskôr 6 týždňov pred termínom jej konania. Na jednej katedre môže byť organizovaná ŠVUK aj vo viacerých sekciách. Minimálny počet prác na to, aby sa súťaž v danej sekcii realizovala je päť. Pri nižšom počte prác je možné realizovať konferenciu bez súťažnej časti. Za organizačné a odborné zabezpečenie priebehu súťaže (propagácia, registrácia, koordinácia termínov, zabezpečenie priestorov, menovanie a činnosť komisií) zodpovedajú vedúci katedier.
čl. 4
Vedecké práce, umelecké diela a výkony hodnotia odborné sekciové komisie, ktoré pre každú sekciu menuje vedúci príslušnej katedry najmenej 7 dní pred začiatkom konania konferencie. Na jednej katedre môžu pracovať aj viaceré sekciové komisie. Komisie sú spravidla trojčlenné a tvoria ich vedecko-pedagogickí pracovníci katedry.
 
čl.5
Súčasťou ŠVUK je súťaž o najlepšie vedecké práce, umelecké diela a výkony. Účastníci sú v každej sekcii povinní odovzdať prácu v písomnej podobe s príslušnými prílohami resp. umelecké dielo minimálne 3 dni pred začiatkom konania konferencie predsedovi príslušnej odbornej sekciovej komisie. V prípade iných špecifických umeleckých výkonov určí pravidlá ich predkladania a prezentácie príslušná sekciová odborná komisia. K vedeckej práci a umeleckému dielu je potrebné priložiť vyjadrenie školiteľa, ktorým odporučí účasť v súťaži. 
čl. 6
Predseda odbornej sekciovej komisie zvoláva a riadi činnosť odbornej sekciovej komisie. Ihneď po termíne odovzdania vedeckých prác a umeleckých diel zvolá komisiu, kde oboznámi jej členov s prijatými prácami a dielami. Predseda komisie organizuje a vedie obhajobu prác a prezentáciu umeleckých diel a vedeckú a umeleckú rozpravu. Svojim podpisom potvrdí konečné umiestnenie súťažiacich v danej sekcii.
čl. 7
Odborná sekciová komisia posudzuje úroveň vedeckých prác, umeleckých diel a výkonov a argumentácie súťažiacich v rámci rozpravy. Pravidlá hodnotenia si určí sama na základe špecifík odboru. Po prezentácii jednotlivých súťažiacich na neverejnom zasadnutí určí poradie súťažných prác. Výsledky s návrhom na ocenenie súťažiacich písomne oznámi vedúcemu katedry. Vedúci katedry oznámi prodekanovi pre vedecko-výskumnú a umeleckú činnosť výsledky súťaže za jednotlivé odborné sekcie gestorované katedrou do 7 dní od konania súťaže. Tu explicitne uvedie mená vedeckých pomocných síl, ktoré sa súťaže nezúčastnili. Súčasne priloží návrh na ocenenie víťazov a prípadne (ak spĺňajú kvalitatívne požiadavky) ďalších (najviac dvoch) súťažiacich v rámci každej sekcie. Pri kolektívnych prácach je nutné uviesť percentuálny podiel jednotlivých autorov na spracovaní práce, ktorý bude základom pre výpočet odmeny.
čl. 8
Fakulta humanitných a prírodných vied Prešovskej univerzity vytvorí v rámci svojich možností podmienky na finančné ocenenie sekciových víťazov a prípadných ďalších úspešných účastníkov súťaže o najlepšie vedecké práce, umelecké diela a umelecké výkony. Konkrétnu finančnú odmenu jednotlivým víťazom schvaľuje dekan FHPV PU na základe návrhu spracovaného prodekanom pre vedecko-výskumnú a umeleckú činnosť. 
 
V Prešove 10. februára 2001
Doc. Ing. Peter Kuzmišin, DrSc., v.r.
dekan